Միներվա ՄաքԳոնագալ

**Միներվա ՄաքԳոնագալ** (, ), անգլիացի գրող Ջոան Ռոուլինգի «Հարրի Փոթեր» վիպաշարից հորինված ​​կերպար։ «Հոգվարթսի մոգության և կախարդության դպրոցի» պրոֆեսորներից է, նաև հանդես է գալիս որպես Գրիֆինդոր ֆակուլտետի ղեկավար և դպրոցի փոխտնօրեն։ Հարրի Փոթերի մասին ֆիլմաշարում ՄաքԳոնագալի կերպարը մարմնավորել է Մեգի Սմիթը, իսկ «Ֆանտաստիկ գազաններ» պրիքվելային ֆիլմաշարի *[[Ֆանտաստիկ գազաններ։ Գրինդելվալդի հանցագործությունները|«Գրինդելվալդի հանցագործությունները»]]* և *[[Ֆանտաստիկ գազաններ։ Դամբլդորի գաղտնիքները|«Դամբլդորի գաղտնիքները»]]* ֆիլմերում մարմնավորումը կատարել է Ֆիոնա Գլասկոտը։

## Կերպար
### Վեպերում
ՄաքԳոնագալի կերպարն առաջին անգամ հայտնվում է «*[[Հարրի Փոթերը և Փիլիսոփայական քարը|Հարի Փոթերը և փիլիսոփայական քարը]]*» (1997) վեպի սկզբում, այնտեղ նա ուղեկցում է Ալբուս Դամբլդորին և մանուկ Հարի Փոթերին միասին տանում են Դարսլիների առանձնատուն: Երբ Հարրին մեկ տասնամյակ անց ժամանում է Հոգվարթս՝ հանդիպում է ՄաքԳոնագալին, որն այդ ժամանակ կերպարանափոխության առարկայի պրոֆեսորն է և Գրիֆինդոր ֆակուլտետի ղեկավարը: Նկատելով Հարրիի ցախավելով թռչելու հմտությունները՝ ՄաքԳոնագալը նրան ծանոթացնում է Քվիդիչի Գրիֆինդոր թիմի ավագ Օլիվեր Վուդի հետ: Երբ Հարրին որակավորվում է քվիդիչի թիմում՝ ՄաքԳոնագալը նրան գնում է «Նիմբուս 2000» ցախավել:

«*[[Հարրի Փոթերը և Գաղտնիքների սենյակը]]*» (1998) վեպում ՄաքԳոնագալը դառնում է տնօրենի պաշտոնակատար այն բանից հետո, երբ Դամբլդորի աշխատանքը կասեցվում է մոգության նախարարության կողմից: Երբ հայտնաբերվում է, որ Ջիննի Ուիզլիին տարել են Գաղտնիքների սենյակ՝ նա հրամայում է պրոֆեսոր Գիլդերոյ Լոքհարթին փրկել աղջկան: Այն բանից հետո, երբ Լոքհարթը ապացուցում է, որ անկարող է դա անել՝ Ջինիին փրկում են Հարրին և Ռոն Ուիզլին։

«*[[Հարրի Փոթերը և Ազքաբանի կալանավորը|Հարի Փոթերը և Ազքաբանի բանտարկյալը]]*» (1999) վեպի սկզբում ՄաքԳոնագալը Հերմայոնի Գրեյնջերին տալիս է ժամանակի շրջադարձ, որը թույլ է տալիս նրան միաժամանակ մի քանի դասերի հաճախել։ Այն բանից հետո, երբ Հարրիի Նիմբուս 2000-ը ոչնչացվում է՝ նրան ուղարկում են բուժսենյակ, իսկ ՄաքԳոնագալն առգրավում է նրա ցախավելը: Նա կասկածում է, որ դա անիծված է, բայց ի վերջո հասկանում է, որ դա այդպես չէ: «*[[Հարրի Փոթերը և Կրակի գավաթը]]*» (2000) վեպում ՄաքԳոնագալը մտահոգված է Հարրիի անվտանգությամբ, երբ նա խորհրդավոր կերպով ընտրվում է «Երեք հրաշագործների» մրցաշարի համար: Սեդրիկ Դիգորիի մահից հետո նա միանում է Ալբուս Դամբլդորին և Սևերուս Սնեյփին, որոնք միասին փրկում են Հարրիին մահաբեր Բարթի Քրաուչ կրտսերից:

ՄաքԳոնագալը «Հարրի Փոթերը և Փյունիկի միաբանությունը» վեպում միանում է Փյունիկի միաբանություն գաղտնի կազմակերպությանը: Այն բանից հետո, երբ նախարարութունը «Մռայլ արվեստի դեմ պաշտպանություն» առարկայի պրոֆեսոր է նշանակում Դոլորես Ամբրիջին և վերջինս հրաժարվում է ուսանողներին գործնական պաշտպանական դասեր տալ՝ ՄաքԳոնագալը աջակցում է Հարրիին, Ռոնին և Հերմայոնիին ստեղծել «Դամբլդորի ջոկատ» ինքնապաշտպանական խումբը: ՄաքԳոնագալը փորձում է պաշտպանել Ռուբեուս Հագրիդին Ամբրիջից, սակայն դրա համար նա հարձակման է ենթարկվում Ավրորների կողմից և ուղարկվում Սուրբ Մունգոյի հիվանդանոց: Նա ի վերջո ապաքինվում է և վերադառնում Հոգվարթս՝ մինչև ուսումնական տարվա ավարտը:

«*[[Հարրի Փոթերը և Խառնածին արքայազնը]]*» (2005) վեպում ՄաքԳոնագալը մենամարտում է մահաբեր Ալեքտո Քերոուի հետ՝ Աստղագիտության աշտարակի ճակատամարտի ժամանակ։ ՄաքԳոնագալը Դամբլդորի մահից հետո նշանակվում է տնօրեն, սակայն նրան փոխարինում է Սնեյփը, երբ Վոլդեմորտը վերահսկում է Հոգվարթսը «*[[Հարրի Փոթերը և Մահվան պարգևները|Հարի Փոթերը և Մահվան պարգևները]]*» (2007) վեպում։ Նա շարունակում է աշխատել որպես պրոֆեսոր և ներկա է լինում այն դրվագին, երբ Հարրին, Ռոնը և Հերմայոնին վերադառնում են Հոգվարթս՝ Ռեյվենքլոուի դիադեմը փնտրելու համար: Շուտով ՄաքԳոնագալը Սնեյփին վտարում է Հոգվարթսից։ Վոլդեմորտի հարձակումից առաջ նա ստեղծում է դպրոցի պաշտպանությունը և օգնում է տարհանել կրտսեր ուսանողներին Հոքսմիդ: Հոգվարթսի ճակատամարտի ժամանակ ՄաքԳոնագալը մենամարտում է Վոլդեմորտի դեմ՝ Հորացիոս Սլագհորնի և Քինգսլի Շեքլբոլտի հետ միասին։

### Կինադապտացիա
*[[Հարրի Փոթեր (ֆիլմաշար)|Հարի Փոթերի մասին]]* ֆիլմաշարի ութ ֆիլմերից յոթում ՄաքԳոնագալի կերպարը մարմնավորել է Մեգի Սմիթը (չի հայտնվել Հարրի Փոթերը և Մահվան պարգևները։ Մաս 1 ֆիլմում): Չնայած Ջոան Ռոուլինգի կողմից իր կատարման համար գովասանքի արժանանալուն՝ Սմիթն ասել է, որ ֆիլմերում իր դերակատարումը լիովին չի բավարարել իրեն։ Այնուամենայնիվ նա ասել է, որ իրեն դուր է գալիս ֆիլմաշարի միայն մի մասը, քանի որ դա թույլ է տվել իրեն ավելի կապվել իր թոռների հետ։ Սմիթը կրծքագեղձի քաղցկեղի դեմ ինտենսիվ քիմիաթերապիա է անցել *[[Հարրի Փոթերը և Խառնածին արքայազնը (ֆիլմ)|«Խառնածին արքայազն»]]* ֆիլմի նկարահանումների ժամանակ: Բուժման արդյունքում իրեն «սարսափելի հիվանդ» է զգացել, բայց ի վերջո լիովին ապաքինվել է։

### Հարրի Փոթերը և անիծված երեխան
2016 թվականի *[[Հարրի Փոթերը և Անիծված երեխան|«Հարի Փոթերը և Անիծված երեխան»]]* բեմադրությունը տեղի է ունենում Վոլդեմորտի մահից տասնինը տարի անց: Պիեսում ՄաքԳոնագալը Հոգվարթսի տնօրենն է։

### Ֆանտաստիկ գազաններ
ՄաքԳոնագալը հանդես է եկել որպես Հոգվարթսի պրոֆեսոր *[[Ֆանտաստիկ գազաններ։ Գրինդելվալդի հանցագործությունները|«Ֆանտաստիկ գազաններ։ Գրինդելվալդի հանցագործությունները»]]* (2018) և *[[Ֆանտաստիկ գազաններ։ Դամբլդորի գաղտնիքները|«Ֆանտաստիկ գազաններ։ Դամբլդորի գաղտնիքները»]]* (2022) ֆիլմերում: Մի քանի կայքեր նշել են, որ համաձայն *«Փյունիկի միաբանությունում»* ներկայացված ժամանակացույցի մանրամասների՝ ՄաքԳոնագալը չէր կարող դասավանդել Հոգվարթսում այս ֆիլմերի իրադարձությունների ժամանակ: Ֆիլմաշարում նրա կերպարի հայտնվելը վրդովմունքի պատճառ է դարձել որոշ երկրպագուների մոտ։ ՄաքԳոնագալին ֆիլմերում մարմնավորել է Ֆիոնա Գլասկոտը։

## Բնավորություն
ՄաքԳոնագալը կայացած կին է, որը հմուտ է մոգության բազմաթիվ ձևերի մեջ (հատկապես կերպարանափոխումը): Նա կարողանում է կատարել որոշակի կախարդանքներ առանց փայտիկի օգտագործման: Նա անիմագուս է, ինչը նրան թույլ է տալիս ցանկացած պահի փոխակերպվել կատվի: ՄաքԳոնագալին բարձր են գնահատում իր հասակակիցները և Հոգվարթսի ուսանողները: Նա հայտնի է իր խստությամբ և չոր հումորի զգացումով: Միներվա ՄաքԳոնագալը որոշակի նմանություններ ունի հռոմեական աստվածուհի Միներվայի հետ (հունական դիցաբանության մեջ հայտնի է որպես Աթենաս)։

## Ընդունելություն
«IGN» ժամանցային կայքը գրել է, որ ՄաքԳոնագալը սովորաբար «խիստ և կարգապահ է», բայց կարող է նաև լինել «հիասքանչ մորաքույր», որը երբեմն թույլ է տալիս չարաճճիություններ անել։ «WatchMojo»-ն հրապարակել է տեսանյութ, որտեղ ՄաքԳոնագալը դասվել է Հարի Փոթերի լավագույն կերպարների ցանկի 9-րդ հորիզոնականում՝ նկարագրելով նրան որպես հզոր, խստապահանջ և տպավորիչ կախարդուհու, որն ունի «պատասխանատվության բարձր զգացում», բայց նաև «ունի ավելի մեղմ կողմ»։

## Ծանոթագրություններ

## Այլ ընթերցանություն
* 
* 
* 

Կատեգորիա:Գրական կերպարներ
Կատեգորիա:Գրական հերոսներ
Կատեգորիա:Գրիֆինդոր
Կատեգորիա:Դպրոցների հորինված տնօրեններ
Կատեգորիա:Հարրի Փոթեր
Կատեգորիա:Հարրի Փոթերի կերպարներ
Կատեգորիա:Հորինված բրիտանացիներ
Կատեգորիա:Ֆիլմերի հերոսներ